کلنٹن ڈیویسن

کلنٹن ڈیویسن
کلنٹن جوزف ڈیویسن (22 اکتوبر ، 1881 – 1 فروری ، 1958) ہک امریکی طبیعیات دان ہا جئیں 1937 وچ فزکس دا نوبل انعام الیکٹران ڈیفریکشن دی دریافت تے گھدا ، جیڑھا جو مشہور ڈیوسن-جرمر تجربے وچ تھیا ہا ۔ ڈیویسن نوبل انعام جارج پاگٹ تھامسن نال ونڈیا ، جئیں آزادانہ طور تے ڈیویسن دے تقریباً اوں ویلے الیکٹران ڈیفریکشن دریافت کیتا ہا ۔

ابتدائی زندگی تے تعلیم
ڈیویسن بلومنگٹن ، الینوائے وچ ڄمیا ہا ۔ انہاں 1902 وچ بلومنگٹن ہائی سکول توں گریجویشن کیتی ، تے وظیفے تے یونیورسٹی آف شکاگو وچ داخل تھیا ۔ رابرٹ اے ملیکن دی سفارش تے ، 1905 وچ ڈیویسن کوں پرنسٹن یونیورسٹی وچ فزکس دے انسٹرکٹر دے طور تے ملازم رکھیا ڳیا ۔ انہاں 1908 وچ شکاگو توں اپݨی بی ایس دی ڈگری دے تقاضے پورے کیتے ، زیادہ تر گرمیاں وچ کم کر تے ۔ پرنسٹن وچ پڑھاوݨ دے دوران ، انہاں اوون رچرڈسن نال ڈاکٹریٹ تھیسس تے تحقیق کیتی ۔ انہاں 1911 وچ پرنسٹن توں فزکس وچ پی ایچ ڈی حاصل کیتی؛ اوں سال انہاں رچرڈسن دی بھیݨ ، شارلٹ نال شادی کیتی ۔

سائنسی کیریئر
ڈیویسن کوں ول کارنیگی انسٹیٹیوٹ آف ٹیکنالوجی وچ اسسٹنٹ پروفیسر مقرر کیتا ڳیا ۔ 1917 وچ انہاں کارنیگی انسٹیٹیوٹ توں جنگ نال متعلقہ تحقیق کرݨ کیتے ویسٹرن الیکٹرک کمپنی (بعد وچ بیل ٹیلی فون لیبارٹریز) دے انجینئرنگ ڈیپارٹمنٹ نال چھٹی گھدی ۔ جنگ دے خاتمے تے ، ڈیویسن ویسٹرن الیکٹرک وچ مستقل ملازمت قبول کر گھدی ، این ڳالھ دی یقین دہانی دے بعد جو انہاں کوں بنیادی تحقیق کرݨ دی آزادی ہوسی ۔ انہاں ݙٹھا ہا جو کارنیگی انسٹیٹیوٹ وچ انہاں دیاں پڑھاوݨ دیاں ذمہ داریاں انہاں کوں تحقیق کرݨ توں ٻہوں حد تک روک ݙیندیاں ہن ۔ ڈیویسن 1946 وچ رسمی ریٹائرمنٹ تئیں ویسٹرن الیکٹرک (تے بیل ٹیلی فون) وچ ریہے ۔ ول انہاں یونیورسٹی آف ورجینیا وچ تحقیقی پروفیسر دی تقرری قبول کیتی جیڑھا 1954 وچ انہاں دی ݙوجھی ریٹائرمنٹ تئیں جاری رہی ۔ ڈیویسن کوں 1929 وچ امریکن فلاسوفیکل سوسائٹی ، امریکن اکیڈمی آف آرٹس اینڈ سائنسز ، تے یونائیٹڈ سٹیٹس نیشنل اکیڈمی آف سائنسز دا رکن چݨیا ڳیا ۔

الیکٹران ڈیفریکشن تے ڈیوسن-جرمر تجربہ
ڈیفریکشن ہک خاص اثر ہوندے جݙاں کوئی ویو کہیں سوراخ یا گریٹنگ تے پیندی ہے ، تے ہے ویو حرکت دے معنی نال گہرا تعلق رکھدی ہے ۔ 19ویں صدی وچ ڈیفریکشن روشنی تے سیال دی سطح تے لہریاں کیتے چنگی طرح قائم تھی ڳیا ہا ۔ 1927 وچ بیل لیبز کیتے کم کرݨ دے دوران ، ڈیویسن تے لیسٹر جرمر ہک تجربہ کیتا جیندے وچ ݙکھایا ڳیا جو الیکٹران نکل دے کرسٹل دی سطح تے ڈیفریکٹ تھیندن ۔ ایں مشہور ڈیوسن-جرمر تجربے ڈی بروگلی دے مفروضے دی تصدیق کیتی جو مادے دے ذرات دی ویو نما فطرت ہوندی ہے ، جیڑھا جو کوانٹم میکینکس دا ہک مرکزی اصول ہے ۔ خاص طور تے ، انہاں دے ڈیفریکشن دے مشاہدے الیکٹران کیتے ویولینتھ دی پہلی پیمائش دی اجازت ݙتی ۔ ماپی ڳئی ویولینتھ λ ڈی بروگلی دی مساوات λ=h/p نال چنگی طرح ملدی ہئی ، جتھاں h پلانک کانسٹنٹ ہے تے p الیکٹران دا مومینٹم ہے ۔

ذاتی زندگی
پرنسٹن وچ اپݨا گریجویٹ کم کرݨ دے دوران ، ڈیویسن اپݨی ذال تے زندگی دے ساتھی شارلٹ سارہ رچرڈسن نال ملیا ، جیڑھا اپݨے بھائی ، پروفیسر رچرڈسن نال ملݨ آئی ہئی ۔ رچرڈسن آسوالڈ ویبن ، ہک مشہور ریاضی دان دی سالی ہے ۔ کلنٹن تے شارلٹ ڈیویسن (وفات 1984) دے چار ٻال ہن ، اوون ڈیویسن ، جیمز ڈیویسن ، امریکی طبیعیات دان رچرڈ ڈیویسن ، تے الزبتھ ڈیویسن ۔

موت تے ورثہ
ڈیوسن 1 فروری 1958 کوں 76 سال دی عمر وچ فوت تھی ڳیا ۔ چندر دے پچھلے پاسے ہک امپیکٹ کریٹر دا ناں 1970 وچ آئی اے یو ولوں ڈیویسن دے ناں تے رکھیا ڳیا ہا ۔